

Εικόνα που περιέχει σύμβολο, γραμματοσειρά, λογότυπο, στιγμιότυπο οθόνης

Περιγραφή που δημιουργήθηκε αυτόματα

**ΔΕΛΤΙΟ ΤΥΠΟΥ 09/09/**2024

**Τάσος Γαϊτανης από ΔΕΘ: «Η καινοτομία είναι μια υπόθεση που μας αφορά όλους»**

«Η καινοτομία είναι μια υπόθεση που μας αφορά όλους. Γιατί κάθε ερευνητικό αποτέλεσμα που θα οδηγήσει σε μια καινοτόμο λύση θα δημιουργήσει νέες θέσεις εργασίας, θα κρατήσει τους Έλληνες στον τόπο τους και θα συμβάλλει ουσιαστικά στην ανάπτυξη της οικονομίας», δήλωσε ο Τάσος Γαϊτάνης, Γενικός Γραμματέας Έρευνας και Καινοτομίας, στην κεντρική εκδήλωση της ΓΓΕΚ με θέμα: «Καινοτομία, Έρευνα και Επιχειρηματικότητα. Η Ελλάδα στον κόσμο που έρχεται», που πραγματοποιήθηκε στο πλαίσιο της 88η ΔΕΘ.

O Γενικός Γραμματέας Έρευνας και Καινοτομίας συμμετείχε επίσης και στις εκδηλώσεις που διοργάνωσαν το Elevate Greece και το Thess Intec.

Επιπλέον, ο κ. Γαϊτάνης κατά τη διάρκεια της παραμονής του στη Θεσσαλονίκη, επισκέφτηκε το Εθνικό Κέντρο Έρευνας και Τεχνολογικής Ανάπτυξης (ΕΚΕΤΑ) και το Κέντρο Διάδοσης Επιστημών ΝΟΗΣΙΣ.

Ξεναγήθηκε στις εγκαταστάσεις τους και συζήτησε αναλυτικά με τους Πρόεδρους, τα μέλη των ΔΣ και τους ερευνητές, για το πως μπορεί να υποστηριχθεί περαιτέρω το έργο των Κέντρων που αποτελούν δύο από τους πιο σημαντικούς φορείς της ΓΓΕΚ.

Ο κ. Τάσος Γαϊτανης, Γενικός Γραμματέας Έρευνας και Καινοτομίας δήλωσε ότι: «Η ΓΓΕΚ, όλοι οι ερευνητικοί μας φορείς και 20 νεοφυείς επιχειρήσεις που προέρχονται από το μητρώο του Elevate Greece, δίνουμε δυναμικά το παρόν στη φετινή Διεθνή Έκθεση Θεσσαλονίκης. Χάρη στις πρωτοβουλίες της Κυβέρνησής μας, η Ελλάδα καινοτομεί και αναπτύσσεται. Ως Πολιτεία υποστηρίζουμε έμπρακτα το έργο των ερευνητών μας αλλά και των νεοφυών επιχειρήσεων. Όπως ανακοίνωσε και ο Πρωθυπουργός, Κυριάκος Μητσοτάκης, στο εξής θα χορηγούμε «Golden Visa» για κεφάλαια που θα εισάγονται για την χρηματοδότηση startup εταιριών με τουλάχιστον 250.000 ευρώ. Επιπλέον, θα δίνουμε φορολογικές εκπτώσεις μέχρι και 315% για επενδύσεις στην έρευνα. Στόχος μας, η καινοτομία για όλους!».